Source: http://coupleseurope.eu/sk/france/topics/2-Existuj%C3%BA-majetkov%C3%A9-pomery-man%C5%BEelov-vypl%C3%BDvaj%C3%BAce-zo-z%C3%A1kona-a-ak-%C3%A1no-%C4%8Do-to-znamen%C3%A1
Timestamp: 2020-05-30 10:34:38+00:00
Document Index: 2873699

Matched Legal Cases: ['§ 1400', '§ 1404', '§ 1402', '§ 1428', '§ 1421', '§ 1422', '§ 1424', '§ 1427', '§ 1426', '§ 215', '§ 1431', '§ 1432', '§ 1429', '§ 1410', '§ 1413', '§ 1415', '§ 1418', '§ 1414']

Existujú majetkové pomery manželov vyplývajúce zo zákona a ak áno, čo to znamená? - Páry v Francúzsko
Dedičstvá v Francúzsko
V prípade, že neexistuje manželská zmluva, manželia podliehajú režimu bezpodielového spoluvlastníctva: spoluvlastníctvo nadobudnutého majetku (§ 1400 – 1491 OZ). Majetok nadobudnutý po uzavretí manželstva za odplatu je spoločný. Avšak majetok, ktorý už bol vo vlastníctve jedného z manželov v deň uzavretia manželstva alebo získaný darom, zdedením alebo odkázaním, a majetok „osobnej povahy“ sú v oddelenom vlastníctve (§ 1404 OZ).
Majetok manželov sa považuje za spoločný, ak sa nepreukáže, že je v oddelenom vlastníctve (§ 1402 OZ).
Od manželov sa nevyžaduje, aby vyhotovili súpis.
Každý z manželov môže spravovať a používať svoj oddelený majetok (§ 1428 OZ) a spoločný majetok (§ 1421 ods. 1 OZ). Avšak niektoré úkony týkajúce sa spoločného majetku sa musia vzhľadom k svojej závažnosti riadiť spoločne. To znamená, že úkony musia vykonať obaja manželia alebo jeden z nich, ale so súhlasom druhého. Táto požiadavka sa konkrétne vzťahuje na: práva disponovať so spoločným majetkom bez protiplnenia a prevody spoločného majetku s cieľom ručiť za dlžný záväzok tretích strán (§ 1422 OZ) a dispozičné práva týkajúce sa nehnuteľností, obchodný majetok a neobchodovateľné firemné akcie a súvisiace práva, ktoré sú v spoločnom vlastníctve (§ 1424 OZ).
V prípade, že jeden alebo druhý z manželov porušil tieto pravidlá, druhý z manželov môže požiadať o zrušenie úkonu (§ 1427 OZ).
V prípade nesprávneho výkonu právomocí alebo nespôsobilosti na strane jedného alebo druhého z manželov, druhý z manželov môže požiadať súd, aby ho pri výkone týchto právomocí zastupoval (§ 1426 OZ).
A nakoniec manželia nesmú samostatne nakladať s právami, čím sa chráni obydlie rodiny (§ 215 ods. 3 OZ).
Jeden z manželov môže spravovať oddelený majetok svojho manželského partnera v prípade, že je na to výslovne oprávnený (§ 1431 OZ), automaticky (§ 1432 OZ) alebo na základe rozhodnutia súdu (§ 1429 OZ).
Dlhy z obdobia pred uzavretím manželstva sa účtujú na ťarchu oddeleného majetku a príjmu zadlženého manžela (§ 1410 a 1411 OZ). Dlhy vzniknuté počas trvania manželstva sa môžu vymáhať voči oddelenému majetku zadlženého manžela/manželky a voči spoločnému majetku (§ 1413 OZ).
Bez súhlasu druhého z manželov sa dlhy vyplývajúce z pôžičiek alebo ručení môžu vymáhať iba voči oddelenému majetku a príjmu manžela, ktorému dlh vznikol a nie voči spoločnému majetku (§ 1415 OZ).
A nakoniec v prípade, že dlh vznikne spoločne a nerozdielne manželom, je možné ho vymáhať voči celému majetku rodiny (§ 1418 OZ). Ide najmä o prípad všetkých dlhov, ktoré vznikli v dôsledku udržiavania domácnosti alebo vzdelávania detí (§ 1414 OZ).
Páry v Francúzsko